এক অজ্ঞাত কাৰণত এই সেৱা বন্ধ কৰি দিয়াৰ পাছত বহু দাবীৰ পাছতো আজিলৈকে ৰে’লখন নচলিল৷ যাৰ বাবে এতিয়া ২১ কোটিটকীয়া ডেম’ত হাবিয়ে আগুৰি ধৰিছে৷ ৰ’দে-বৰষুণে ধবংসৰ দিশলৈ গতি কৰিছে৷ প্রথমবাৰৰ বাবে অসমে ৰে’ল মন্ত্র্যালয়ত নিজৰ এজন মন্ত্রী পোৱাত সকলো উৎফুল্ল হৈ পৰিছিল৷ কিন্তু এই বিভাগত এজন ৰাজ্যিক মন্ত্রী থকাৰ পাছতো অসমৰ ৰে’ল ব্যৱস্থাৰ একো পৰিৱর্তন নহ’ল৷ উল্লেখযোগ্য যে অসমত পোনপ্রথমবাৰৰ বাবে ৰে’ল বিভাগে ডিজেল ইঞ্জিন মাল্টিপাৰপাছ ইউনিট (ডেম’) ক্রয় কৰিছিল৷ ৰে’ল কর্তৃপক্ষই তিনিচুকীয়াৰ লিডু, ডাঙৰীৰ লগত ডিব্রুগড় সংযোগী ৰে’লপথত চলাবলৈ ৪খন ডেম’ ৰে’ল ক্রয় কৰে দেশৰ তিনিটা ব্যক্তিগত কোম্পানীৰ পৰা৷ ৰে’ল ক্রয় কৰা কোম্পানীকেইটা ক্রমে মেধা, আই চি এফ আৰু কামিংছ৷ দুয়ো মূৰে দুটা ইঞ্জিনযুক্ত ৮টা দবাৰ সৈতে প্রতিখন ডেম’ ৰে’ল ২১ কোটি টকা ব্যয়েৰে মুঠ ৮৪ কোটি টকাৰে ক্রয় কৰিছিল ৰে’ল কর্তৃপক্ষই৷ তিনিচুকীয়া ৰে’ল সংমণ্ডলে ডেম’ সেৱা প্রৱর্তন কৰাৰ পূর্বে প্রয়োজনীয় আন্তঃগাঁথনি সম্পূর্ণ নকৰাকৈ এই সেৱা আৰম্ভ কৰে৷ ডেম’ সেৱা সুচাৰু ৰূপে পৰিচালিত হ’বলৈ উপযুক্ত প্রশিক্ষণপ্রাপ্ত কর্মচাৰীৰ প্রয়োজন৷ কিন্তু তিনিচুকীয়া সংমণ্ডলত নাই তেনে কর্মচাৰী৷ আনকি ছার্ভিচিঙৰ সময়ত থাকিব লগা ৬০জন কর্মচাৰীৰ বিপৰীতে আছে মাথোঁ ৮জন কর্মচাৰী৷ ইয়াৰে ৩গৰাকী ছুপাৰভাইজাৰ, ২গৰাকী টেকনিচিয়ান আৰু ৩গৰাকী সহায়ক৷ ইয়াৰ উপৰি ৰে’ল ষ্টেছনৰ আন্তঃগাঁথনিৰ ক্ষেত্রত কোনো গুৰুত্ব নিদিলে৷ সকলো প্রয়োজনীয় দিশ আন্ধাৰত ৰাখি কেৱল চমক সৃষ্টি কৰিবলৈহে খৰখেদাকৈ বিগত বর্ষৰ ৮ অক্টোবৰত ডেম’ সেৱা আৰম্ভ কৰে যদিও ১৪ নৱেম্বৰতে এই সেৱা বাতিল কৰে৷